《题愚溪》
宋代·邢恕

溪流贯清江，湍濑亘百里。
龙蛇几盘纡，雷雨忽奔驶。
石横渠状几凿，怪力祖谁氏。
突如见头角，虎豹或蹲峙。
横杠互枝柱，小艇俄纷委。
苹藻翳泓澄，松竹荫崖涘。
两山束鸟道，侧岸数鱼尾。
缭然闭深幽，梵字叠危址。
锺呗杂滩声，亭台森水底。
凭栏几游目，杖策时临履。
酒杓间茶铛，棋枰延书晷。
放怀得天倪，清啸谢尘滓。
忽忘儿女缚，似接嬴秦子。
顾予拙谋身，霜鬓飒垂耳。
雅意在延龄，丹砂夙弃饵。
焉得兹结庐，帐念远桑梓。

作者简介：郑州阳武人，字和叔。登进士第。曾从程颢学。以荐为崇文院校书，因非议新法，被贬七年。后复官，历著作佐郎、职方员外郎。哲宗绍圣初，累官御史中丞，助章惇、蔡卞，诬谤宣仁太后，排斥元祐诸人。蔡京入相，为泾原经略安抚使，所谋皆迂诞，夺职。久之，复显谟阁待制。卒年七十。